Den verdenskendte dressurrytter Andreas Helgstrands stutteri brød onsdag eftermiddag i brand.

Ved 13-tiden onsdag udbrød der brand på et stutteri mellem Tylstrup og Hjallerup på Ravnstrupvej. Meldingen lød først, at flere heste var i fare, men stutteriets medarbejdere var hurtige til at få hestene reddet ud af stalden. - Branden udvikler sig ret hurtigt, da der går ild i en masse halm, men de ansatte på stedet får hurtigt hestene ud og væk fra bygningen, siger Jørgen W. Pedersen, der indsatsleder ved Nordjyllands Beredskab. Et par af medarbejderne på stutteriet blev udsat for en del røg, men de er begge blevet tilset af en paramediciner, som var i området. Ifølge Jørgen W. Pedersen meldes alle uskadte. Efterslukning er i gang Derfor kunne brandvæsenet koncentrere sig om at sikre, at branden ikke spredte sig. Dronninglund og Brønderslev Brandvæsen blev ifølge Jørgen W. Pedersen sat på opgaven. Han oplyser videre, at beredskabet har fuldstændig kontrol over branden og er startet på efterslukningen. Ifølge beredskabet opstod branden som følge af et uheld, men de oplyser ikke de nærmere omstændigheder omkring uheldet. Brand kan skyldes brug af et svejseapparat Onsdag eftermiddag oplyser vagtchef ved Nordjyllands Politi Mads Hessellund, at politiet er færdige på stedet med at lave brandundersøgelser. I følge vagtchefen viser de foreløbige undersøgelser, at branden kan være opstået ved brug af et svejseapparat.